Papersnake/gushiwen huggingface dataset:
包山玩月次睢宗吉韵
凌云翰（元代）

昔我曲江观恐涛，越山不及吴山高。如何古有任公子，一钓乃能连共鳌。

我今杖藜寻翠麓，地有白云人不俗。丹房火冷碧窗虚，夜半秋声撼林竹。

踏歌连臂下仙坛，目断西山吴彩鸾。桂花飞帘作香雪，转首便觉秋阑珊。

人生欢乐难再得，始信光阴如遇客。陶令空披漉酒巾，谢公谩著登山屐。

庵前堵墙如白虹，洞门不掩来江风。分师半席师已许，经筵蜡烛摇秋红。

郊何为寒岛何瘦，新雨能来宁论旧。今宵烂熳得好晴，知是何人补天漏。

少壮而老理则常，胡能不死凋三光。放麑西巴诚不忍，歌凤接舆无乃狂。

兹游可继五君咏，祀事同陪匪乘兴。中庭坐待明月来，树影团团一时并。
赠杨樵隐应炎谈命
文天祥（宋代）

莘郊一介，尧舜君民。
薇山二难，百世忠清。
富春耕叟，涕洟云台。
终南遁士，仕宦梯媒。
是数公者，俱以隐名。
木石一迹，霄渊异情。
九华山人，卖樵江湖。
请算世间，几种樵夫。
送性禅人之江湘
梵琦（元代）

秋雨垂垂风飒飒，离思禅心乍离合。湘江东畔雁初来，渔唱穿云笛韵哀。

更有芦花飞似雪，远山重叠锦屏开。痴儿唤作真如界，苦向宗门立知解。

折脚匡床冷似冰，呈似老僧心不快。
第一百五十七
文天祥（宋代）

江汉故人少，东西消息稀。
异花开绝域，野风吹征衣。
送程给事知越州
王靖（宋代）

蜀道新持使节优，南昌更命按诸侯。江山秀入行台晓，风月吟诸泽国秋。

宽弛茶租吴俗富，兴骊渠利晋人讴。送将莫讶迟留处，浩穰敲喧讼牒稠。
晚
权德舆（唐代）

古树夕阳尽，空江暮霭收。寂寞扣船坐，独生千里愁。
临江仙（赠妇人写字）
史浩（宋代）

槛竹敲风初破睡，楚台梦雨精神。背屏斜映小腰身。山明双翦水，香满一钗云。

炉袅金丝帘窣地，绮窗秋静无尘。半钩春笋带湘筠。兰亭初写就，愁杀卫夫人。
如梦令·池上数枝开遍
朱雍（宋代）

池上数枝开遍。临水幽香清浅。楼上欲黄昏，吹彻一声晴管。零乱。零乱。衣上残英都满。
石穴洞天
陈文瑶（元代）

到处摩崖探白云，小山花鸟度深春。秦皇空有坑儒计，不及岩泉打坐人。
山居杂诗九十首
曹勋（宋代）

秋色遂将半，游云时淡浓。
水光影{禾罢}稏，秀色增芙蓉。
斸地种三径，钩窗来五峰。
新晴何以卜，一意听晨钟。
附舶船送荔子
汪藻（宋代）

千里云飘破浪开，使君知道荔枝来。未尝玉井醍醐味，先看金盘火齐堆。

肯作浪题霜后橘，聊同驰寄陇头梅。到头应遣纤纤手，笑擘轻红喔酒杯。
二月雨雪同静维招南楼至曹溪忽得疁城家信即事感怀兼寄再生
神一（清代）

尺素频传慰草莱，榭亭非复旧池台。彤云未许蛟龙奋，琪树宁池鸾鹤来。

黄竹歌声遥仿佛，玉壶风色好徘徊。落梅深处无人到，脉脉心期更几回。
小重山
吴则礼（宋代）

鹤舞青青雪里松。冰门龟在藻，绿蒙茸。一成不见蕊珠宫。蟠桃绿，犹待几东风。

玉酒紫金钟。非烟罗幕暖，宝□浓。赠君春色腊寒中。君留取，长伴脸边红。
题徽宗宸翰
康与之（宋代）

玉辇宸游事已空，尚余奎藻绘春风。
年年花鸟无穷恨，尽在苍梧夕照中。
真宗奉圣祖玉清昭应宫十一首 其十一 送圣用《真安》。
郊庙朝会歌辞（宋代）

精心既达，真游允臻。礼容斯举，福应惟醇。将整仙驭，言还上旻。

永存嘉贶，用泰烝民。
读书有感
陆游（宋代）

洙泗诸生尊所闻，岂容兀者亦中分！焚经竞欲愚黔首，亡史谁能及阙文？吾道固应千古在，几人虚用一生勤？世间倚相何曾乏，会与明时诵典坟。
送郑丈赴建宁五首
叶适（宋代）

海内言华萼，功名罢缙绅。
十年长隐吏，一语必惊人。
酒量新来减，交情老更亲。
公余如促膝，乘把古书陈。
舟次汴堤
王初（唐代）

曲岸兰丛雁飞起，野客维舟碧烟里。

竿头五两转天风，白日杨花满流水。
城壕冰泮
杨万里（宋代）

雪力平欺半月晴，东风今日始开冰。
长壕彻底都销尽，只有楼阴玉一棱。
和常州崔使君咏后庭梅二首
孙逖（唐代）

闻唱梅花落，江南春意深。更传千里外，来入越人吟。

弱干红妆倚，繁香翠羽寻。庭中自公日，歌舞向芳阴。

梅院重门掩，遥遥歌吹边。庭深人不见，春至曲能传。

花落弹棋处，香来荐枕前。使君停五马，行乐此中偏。
偈倾一百六十九首
释智朋（宋代）

三处度夏，开拓封疆，
眉毛在么，抱贜叫屈。
柏山今夏，逢人不得错举。
咏贺兰山
胡秉正（清代）

西北天谁补？此山作柱擎。
蟠根横远塞，设险压长城。
俯瞰黄河小，高悬白雪清。
曾从绝顶望，灏气接蓬瀛。
会蔡子思张叔献二教授
刘子翚（宋代）

胶庠夙昔记追随，物变时移万事非。
晓阙风烟胡骑满，夜窗灯事故人稀。
中郎秉德无瑕颣，平子谈经有旨归。
独我衰迟愧朋友，蹉跎已觉壮心违。
沁园春
陈睦（宋代）

小雪初晴，画舫明月，强饮未眠。念翠鬟双耸，舞衣半卷，琵琶催拍，促管危弦。密意虽具，欢期难偶，遣我离情愁绪牵。追思处，奈溪桥道窄，无计留连。

天天。莫是前缘。自别后、深诚谁为传。想玉篦偷付，珠囊暗解，两心长在，须合金钿。浅淡精神，温柔情性，记我疏狂应痛怜。空肠断，奈衾寒漏永，终夜如年。
飞雪
释智愚（宋代）

黑风衮衮六花轻，天列阴岩势欲倾。
到此只知肤粟冷，夜深谁听瀑泉声。
集海幢酬张青雕舍人
王邦畿（明代）

竹竿袅袅布翻翻，卤莽平冈草气繁。僻寺忽临天使贵，野人益信法王尊。

近探地脉通全海，远爱山形露断垣。叨说南宗称极盛，南宗惟有此宗存。
晚游东田寄司空曙
李端（唐代）

暮来思远客，独立在东田。片雨无妨景，残虹不映天。

别愁逢夏果，归兴入秋蝉。莫作隳官意，陶潜未必贤。
西山高寄崔刑部
徐积（宋代）

西山高，胡为高。上有磨天之巨势，下有黄河不测之险，甚于蜀道之难。

西山高，长安之路如云霄。乘无逸驾兮飞无劲翮，我欲往兮有千艰百险之相辽。

西山高，长安之路如天遥。夜短梦不到，白日其心劳。

西山高，我欲往兮方穷处于蓬蒿。恩之大兮报不可以速，太山之重兮置之有若鸿毛。

西山高，无如之何兮徒引领而长谣。青门路兮有时到，愿公之寿兮如松乔。
沈融谷将入都门过别
释函是（明代）

白社名流觐上台，暂辞山侣一徘徊。文章有价龙门近，岩壑争先鸟道开。

掩映桃花承雨露，悠扬榆荚趁春雷。迢迢帆影随归雁，记取明秋芳信来。
满江红·金陵怀古
萨都剌（元代）

六代豪华，春去也、更无消息。空怅望，山川形胜，已非畴昔。王谢堂前双燕子，乌衣巷口曾相识。听夜深、寂寞打孤城，春潮急。
思往事，愁如织。怀故国，空陈迹。但荒烟衰草，乱鸦斜日。玉树歌残秋露冷，胭脂井坏寒螀泣。到如今、只有蒋山青，秦淮碧！
寄题刘巨卿家六咏 其一 诣斋
杨万里（宋代）

紫鸾自超诣，一日可天地。儿郎但读书，圣处底难至。
太原进铁镜赋附歌
乔琳（唐代）

金之精兮众宝所参，镜之明兮群象所含。清至莹兮氛埃不杂，明至察兮丑类相惭。
始晴至城东别墅二首 其一
方回（元代）

踰月黄梅雨，河流屡溢涯。蚁宫危智伯，萤烛困栾巴。

忽喜迎初日，犹嫌见早霞。淡晴城外路，缓马过荷花。
癸未至节以病晚起走笔戏书纪事排闷十首
方回（元代）

老子家风旧，从来节是常。
糟姜三盏酒，柏烛一炉香。
今岁适多病，吾儿犹异乡。
十分无意绪，檐雨晓淋浪。
漫成三绝句 其一
张扩（宋代）

蜗涎行窗篆诘屈，荷叶泻露珠淋浪。朝来危坐笏拄颊，乱云横山如许长。
郡圃晓步因登披仙阁四首 其四
杨万里（宋代）

只道春来不见痕，风邀雨勒未忺人。暄云淑日消多少，花柳匆匆了却春。
百年一事
郭之奇（明代）

百年一中许谁论，苦值三春不系跟。水鸟何心仍择木，林猿失系反居樊。

风云腐尽天无路，雷雨冥时帝阖阍。若令鸿初知此意，悔教白日有黄昏。
宿山寺
张蠙（唐代）

中峰半夜起，忽觉有青冥。此界自生雨，上方犹有星。

楼高钟尚远，殿古像多灵。好是潺湲水，房房伴诵经。
宴交代宁国孟知府致语口号
文天祥（宋代）

玉堂学士催班鹭，粉省潛郎趣佩麟。
来往神仙同碧落，后先岳牧总词人。
阳坡共喜瓜时及，朝路相期柳色新。
握手论交拚一醉，东风散作满城春。
宁浦书事六首
秦观（宋代）

洛邑太师奄谢，龙川仆射云亡。
他日岿然独在，不知谁似灵光。
柳絮
陈宓（宋代）

人道杨花浑似雪，那知雪不似杨花。
春深解送馀寒去，昼永偏依丽日斜。
点缀楼楼台成绘画，发挥桃李作奢华。
多情不忍轻离别，笑杀飞霙便委沙。
拟古
毛直方（宋代）

野色倏已暝，零落沾我裳。
行役悲险艰，仰愧归鸟翔。
羁愁浩难收，壮发日已苍。
远林烟火微，投宿扣村庄。
居人毕刈获，笑语井臼傍。
问客来何疲，毋乃仕与商。
所慎在出门，奚怨中路长。
次韵常之五日禁竞渡
许及之（宋代）

仍年此足为吾病，举世谁人似我閒。思远楼前重禁渡，容成洞里独看山。

交游雨绝梅还溽，赓倡星分稿自删。赖有松庐相慰藉，新篇时复到榆关。
夜雨 其二
韩淲（宋代）

悠悠秋思不禁诗，只有街前过雨知。一犬自鸣人静后，与君同邸夕于斯。
次韵杨仪曹君谦题国贤将石亭
莫止（明代）

惠泉在天下，品味少班列。公心有深眷，暌远携未辍。

所忧出山有，本味损甘冽。相传兹山石，投瓮解湔雪。

甘冽每如故，所适任燕越。泉石本一气，妙诀非有别。

名亭纪幽事，尘想永消歇。慎勿倦携持，谁当笑痴绝。
过吴
释斯植（宋代）

柳桥槐市暂经过，飘泊汀洲得意多。
夜月已忘吴主恨，画船空有采莲歌。
寄旧友二首 其二
宋伯仁（宋代）

微官宁得似穷儒，俛首逢迎气不舒。便是伐薪能煮海，何如烧叶自观书。

半蓬寒雨苕溪酒，一线西风震泽鱼。但得此身无系束，江南有地著顽疏。
三月审知以余行有日置酒于智门寺后竹间小亭
赵蕃（宋代）

林下有高兴，眼前无此流。
并溪村迳入，背佛野亭投。
绿竹依人好，红蕖取意秋。
病多宽酒债，别近耿离忧。
政和二年三月廿四日鄜延帅府大阅即席呈献帅座贾公凯歌 其八
杨景（宋代）

崆峒猛士射雕还，三石雕弓月样弯。为问辕门何似勇，划骑生马注南山。
回旧山
王喦（清代）

庾家楼上谢家池，处处风烟少旧知。

明日落花谁共醉，野溪猿鸟恨归迟。
太平天庆观题壁五首 其二
郭祥正（宋代）

琳宫缓步独移时，世事纷纷不复知。且看满庭松上雨，碧瑶幢节覆青丝。
孟子
王安石（宋代）

沉魄浮魂不可招，遗编一读想风标。
何妨举世嫌迂阔，故有斯人慰寂寥。
后汉门。明帝
周昙（唐代）

朝臣咸佞孰知非，张佚公忠语独奇。

博士一言除太傅，谥为明帝信其宜。
千秋岁引 题长松柱石图为李含馥运长寿
宋琬（清代）

怪石眠云，孤松偃盖。亭亭千尺连青霭。五粒曾沾仙掌露，一拳欲下南宫拜。

谪仙人，元是李，蟠根大。

伊吕功名方未艾。何事丹砂句漏外。邓禹封侯喜将届。

梦松之占今验矣，黑头堪羡风云会。紫泥书，丹山凤，衔来快。
赠李白
杜甫（唐代）

秋来相顾尚飘蓬，未就丹砂愧葛洪。
痛饮狂歌空度日，飞扬跋扈为谁雄。
杂曲歌辞 少年子
李白（唐代）

青云年少子，挟弹章台左。鞍马四边开，突如流星过。

金丸落飞鸟，夜入琼楼卧。夷齐是何人，独守西山饿。
过鄱阳湖天晴风顺
杨万里（宋代）

湖外庐山已见招，春风好送木兰桡。
青天挟日波中浴，白昼繁星地上跳。
万顷琉璃吹一叶，半簪霜雪快今朝。
庐陵归路从西去，却峭东帆趁落潮。
寄江阴史君尹梅津
释元肇（宋代）

清简何曾五马荣，时艰念虑在生灵。江如谢朓诗中静，山似岳阳楼上青。

戢戢鱼头曝冬日，翩翩鸦字出宸庭。三吴父老遥相祝，几向天边望福星。
韦应物访友
慕昌溎（清代）

言访摄生客，持榼披云树。采药犹未归，一鸟烟中度。

怅望碧云深，幽人渺何处。日暮雨萧萧，独下寒山去。
行香子·白莲池
王处一（金朝）

白莲池，金液沼。龙戏明珠，紫雾常围绕。虎撞群羊山下闹。惊起白牛，九曲江边跳。赤鸾飞，朱凤啸。海底婴儿，抱定龟蛇笑。长就黄芽通节要。阴里生阳，几个人知道。
题岳武穆王坟二首 其一
潘纯（唐代）

海门寒日澹无晖，偃月堂深昼漏稀。万灶貔貅江上老，两宫环佩梦中归。

内园羯鼓催花发，小殿珠帘看雪飞。不道帐前《胡旋舞》，有人行酒著青衣。
诗一首
黄孝先（宋代）

天寒霜落雁来栖，岁晚川空雁不归。
江海一身多少事，清风明月我沾衣。
新安九日感怀寄族中兄弟
陈复（明代）

年年此日逢重九，逐逐殊乡异所之。却忆壶觞招客醉，漫看琴剑送人归。

旅怀牢落可谁共，萍迹飘流惟我期。法竹山高成胜会，几人同插菊花枝。
白茅道中
杨公远（宋代）

支筇过岭坳，对景试推敲。
野水书之宇，山田画卦爻。
云归峰露顶，叶落树留梢。
问此名何地，人言是白茅。
为汤提刑赋南园玉绣毬花二首 其二
俞德邻（宋代）

愁烟泫露泣明妃，万蝶魂迷倦不飞。帐簇流苏裀翡翠，阶翻蹴鞠落珠玑。

琼葩分韵香疑减，柳絮成团似却非。风雨朝昏他日约，忍令容易失芳菲。
宿故济阳城
张耒（宋代）

夜色萧条寺，天寒老病身。
空村惟有雪，远道更无人。
不寐依炉暖，多愁赖酒醇。
遥思双凤阙，雨露已先春。
秋千
张炜（宋代）

彩索高悬锦柱头，女郎花下竞风流。
垂杨影里曾窥见，飞起娇红一点愁。
念奴娇·桂华蟾魄
赵长卿（宋代）

桂华蟾魄，到中秋、祗有人闻一六。浩渺清风因唤起，千里吹飞鸿鹄。碧落翻花，瑶空隐瑞，声节琅玕筑。板怀玉燕，此时嘉梦重育。始信名在丹台，曈方八百，子已三千熟。麟脯灵瓜那更有，琼斝神仙醽醁。秋水春山，柳腰花面，一醉霓裳曲。长生清净，自然何用辟谷。
和后村二首 其二
林希逸（宋代）

但喜僧歌不坏庵，可曾佞佛学和南。溪深却有鹂千百，城远何妨家两三。

诗未能工多颣句，书无高论总常谈。身穷久欲逃名姓，任把秦儋作史聃。
梦中吟
邵雍（宋代）

梦里常言梦，谁知觉后思。不知今亦梦，更说梦中时。
送郑琰大夫赴建昌军
赵抃（宋代）

三拥朱轮志少酬，忠怀曾不为身谋。桐江郡政居优课，柯岭乡评占上游。

里彦昔陪公共荐，帝俞今幸我先休。分携莫惮炎威盛，到日清风一变秋。
十六字令
黄琬璚（清代）

醒。听得檐前溜雨声。才惊梦，欲记不能真。
和王子严南平道中寄
冯山（宋代）

雨随行色过重闉，路有思归送别人。未省几时趋北阙，且同回首望西邻。

黄花渐近羞重见，白酒犹期醉一巡。三峡苦辛尝欲遍，置杯休要问浇醇。
送升长老住大乘
释子淳（宋代）

皎月流辉千嶂冷，泥牛徐步出云烟。
玄徒若问西来意，直指胞胎未具前。
感寓 其十七
朱诚泳（明代）

天地生万物，意思本自嘉。奈何当世人，玩好竞浮誇。

隋君恣厥狂，宸游日以奢。龙舟走千里，贪彼维扬花。

宋徽蹈覆辙，黄杨致天涯。吁嗟花石纲，江淮尽虎蛇。

炀亡徽北狩，回首白日斜。唐人牡丹地，相传能几家。
客惠宾州竹簟甚佳取退这郑群赠簟诗读之数过
郑刚中（宋代）

卷送风漪光八赤，竹新渐作琉璃色。
世人贵耳便贱目，那知不抵蕲州笛。
年来愧汗常浃肤，夏日自嫌污枕席。
有时追诵法曹句，怅恨宗人不多得。
山斋置榻容一身，君惠清凉到心骨。
门前客至莫见嗔，老子解衣喧鼻息。
荆门行
赵汝燧（宋代）

去年曾问荆门途，鸡鸣狗吠民耕锄。摇鞭重来意惨澹，前日井邑今丘墟。

云昏雨涩草堆碧，四野荒荒人迹疏。深山扶携皆露处，骨肉荡没况室庐。

老农无力倚林卧，少定举首来向余。官人且坐待侬说，未说泗涕先横裾。

老夫老岂识兵革，忽见远近皆狂胡。悬崖绝壁鱼贯进，飞马上下争驰驱。

吾军非是无身手，未鼓弃甲先奔趋。时平廪帛官不计，战胜爵赏官不辜。

进怯锋镝退焚掠，虏既难堪堪汝乎。归来未暇正其罪，官有金币还招呼。

老夫莫晓军旅事，但闻败衄深嗟吁。我听其言为蹙頞，含悽独下西山隅。

金莲似恨膻风染，蒙泉未洗血水污。九秋半破明月夕，照我孤愤行绕壁。

天子尝胆方仄席，微臣敢作楚囚泣，秋风一剑楼兰国。
占春芳·红杏了
苏轼（宋代）

红杏了，夭桃尽，独自占春芳。不比人间兰麝，自然透骨生香。
对比莫相忘。似佳人、兼合明光。只忧长笛吹花落，除是宁王。
寄郓城萧处士
王禹偁（宋代）

收藏家谱恐人寻，雨笠烟蓑自称心。
夜踏月华三迳小，晓耕秋色一犂深。
庭园纵窄犹栽药，活计虽贫不卖琴。
应笑区区未名客，九衢尘土满衣襟。
与僧道升二首
王安石（宋代）

跋陀罗师能幻物，幻秽为净持幻佛。
佛幻诸天以戏之，幢幢香果助设施。
茫然悔欲除所幻，还为幻佛力所持。
佛天与汝本无间，汝今何恭昔何慢。
十方三世本来空，受记岂非遭佛幻。
水龙吟·秋兴
吴则礼（宋代）

秋生泽国，无边落木，又作萧萧下。澄江过雨，凉飙吹面，黄花初把。苍鬓羁孤，粗营鸡黍，浊醪催贳。对斜斜露脚，寒香正好，幽人去、空惊咤。
头上纶巾醉堕，要欹眠、水云萦舍。牵衣儿女，归来欢笑，仍邀同社。月底蓬门，一株江树，悲虫鸣夜。把茱萸细看，牛山底事，强成沾洒。
杂诗
黄庭坚（宋代）

迷时今日如前日，悟後今年似去年。
随食随衣随事办，谁知佛印祖师禅。
戏咏零陵李宗古居士家驯鹧鸪二首 其一
黄庭坚（宋代）

山雌之弟竹鸡兄，乍入雕笼便不惊。此鸟为公行不得，报晴报雨总同声。
宣州杂诗二十首 其十五
梅尧臣（宋代）

高斋谢公殁，此地即危楼。不改窗中岫，无停川上舟。

壁阴缘薜荔，城暝笑鸺鹠。万井晓烟合，素霓横树头。
广平寺午炊
韩淲（宋代）

岁熟行田禾稻香，断陂截港转平岗。荒鸡远近声鸣午，疏雨微云山短长。
竹枝词
茹宏（明代）

妾心如水不流西，郎向萧关意莫疑。肯学杨花无定性，随风飞去便沾泥。
寄书
俞桂（宋代）

岁月逡巡笑故吾，人生南北隔江湖。
楼头约取衡阳雁，寄得一行书信无。
翠蛟亭呈孙元素鍊师
张蕴（宋代）

剡剡星虹白日寒，山香一曲落云端。
乘虬道士排空去，怒雨声摇碧玉峦。
和东涧丁卯上元日见寄三绝句
刘克庄（宋代）

身已偏枯无一边，还丹悔不问师传。
便教老寿如彭祖，仅活人间八百年。
赠至寂禅师
朱庆馀（唐代）

处世唯据衲，禅门几岁寒。法空无所染，性悟不多看。

竟日门长掩，相逢草自残。有时寻道侣，飞锡度峰峦。
龙门有孤桐
徐贲（元代）

龙门有孤桐，斲为三尺琴。良材不易得，轸玉而徽金。

泠泠七弦间，一弹清我心。要知在自适，奚必求知音。
黄见河陈惺白两广文见寿用前韵赋谢
张萱（明代）

年过半百鬓毛斑，高枕空林独闭关。自信小人宜学圃，谁云好鸟不归山。

桑蓬却负人间世，桃李应嗤镜里颜。且向澄江看新涨，与君同棹酒船还。
蝉
于石（宋代）

斜阳挂庭树，有蝉鸣树颠。
无端聒人耳，惊我闲窗眠。
吾观动物中，至清莫如蝉。
翩然蜕污浊，饱餐风露寒。
此外一无求，何苦浪喧喧。
口给只屡憎，不如且忘言。
和范至能元日
项寅宾（宋代）

献岁身留外，思家恨满中。
桃符禳厉鬼，椒酒劝仙童。
出谒凭羸马，题书附去鸿。
青春应时节，斗柄夜摇东。
满庭芳（立春）
吴则礼（宋代）

声促铜壶，灰飞玉琯，梦惊偷换年华。江南芳信，疏影月横斜。又喜椒觞到手，宝胜里、仍翦金花。钗头燕，妆台弄粉，梅额故相夸。

隼兴，人未老，东风袅袅，已傍高牙。渐园林月永，叠鼓凝笳。小字新传秀句，歌扇底、深把流霞。聊行乐，他时画省，归近紫皇家。
舟行即事
汪怡甲（清代）

昨夜辞亲去，扁舟又一村。鸦声催客梦，雁语碎诗魂。

掠面风无力，沾衣雨有痕。何当重买棹，取次避尘喧。
送晦翁十首
王阮（宋代）

忌口年来积渐除，君王方信是真儒。
稍移全活一州手，再使江西十郡苏。
见梅用攀字韵
朱熹（宋代）

年来羞把玉梅攀，万树争春我独顽。只有颠狂无告诉，诗肠欲断酒肠宽。
对月
章碣（唐代）

残霞卷尽出东溟，万古难消一片冰。
公子踏开香径藓，美人吹片画堂灯。
琼轮正辗丹霄去，银箭休催皓露凝。
别有洞天三十六，水晶台殿冷层层。
题竹
倪瓒（元代）

叹息真成汗漫游，经春历夏又嗟秋。林居已是能鸣士，顾我宁非不系舟。

江渚出吟聊自适，竹梢清泪浩难收。王孙莫道归来好，芳草天涯恨未休。
再次韵二首 其二
陈造（宋代）

尘中谁定免营营，鹭渚鸥沙且旧盟。夙世林逋漫千首，逢人圆泽悟三生。

扣门喜共僧窗饭，斲句犹能镜样清。身世已抛春梦外，更于文字措讥评。
凌歊台
金君卿（宋代）

风流六朝士，曾此登高岑。
太白访幽踪，飘飘成微吟。
牧之感遗事，名字留碑阴。
我来徙感慨，千载一披襟。
别旧山
于鹄（唐代）

旧伴同游尽却回，云中独宿守花开。

自是去人身渐老，暮山流水任东来。
南山十二咏集古 其七 水南养
程敏政（明代）

箨冠新带步池塘，二顷湖田一半荒。

忽到庞公栖隐处，柴门临水稻花香。
宿云黄山作
黄溍（元代）

束发弄文史，挂席去瀛壖。邂逅乖良会，摈落迨兹年。

息景念生理，洗心宾象筵。恭惟上皇代，异人秘灵诠。

宗师既逾海，兹山亦栖贤。金棺灭双树，宝箧缄红莲。

仰窥摄诱功，信知愿力坚。内愧实菲薄，冥通未精专。

褰裳碧峰雨，焚香石林烟。綵翠何纷糺，苔涧窅洄沿。

寻幽匪外适，栖真冀重宣。二边离有无，五浊空腥膻。

岂伊俄顷用，庶谢平生缘。
范参政挽词
陆游（宋代）

孤拙知心少，平生仅数公。
凋零遂无几，迟暮与谁同！琼树世尘外，神山云海中。
梦魂宁复接，恸哭向西风。
紫微舍人宋公爱子侄三人同日得第作诗以纪盛
强至（宋代）

君王赐第御灵和，兄弟同时捷隽科。
名占风雷三级遍，恩沾雨露一门多。
衣冠盛事喧金榜，里巷荣归缀玉珂。
他日凤池须接翼，侍中阴德有馀波。
秋日出梅溪
吴维岳（明代）

山中长卧万峰霞，溪上将乘八月槎。
花重稻茎呈稔岁，篱清槿月住贫家。
性迂有喜疏骖御，伴少偏宜趁鹭沙。
文字癖除行李省，尚余残箧贮《南华》。
允迪遣书问讯并寄示与子我唱酬佳句猥及微踪辄用庐字韵为二诗以报嘉惠 其一
沈与求（宋代）

泛爱何人枉素书，银钩奕奕到田庐。朋游久许贫方耐，宦学空怜老更疏。

回雁峰前应梦到，放龟池上也斋居。相期保社同香火，口祷功名乞与渠。
自在
白居易（唐代）

杲杲冬日光，明暖真可爱。移榻向阳坐，拥裘仍解带。

小奴捶我足，小婢搔我背。自问我为谁，胡然独安泰。

安泰良有以，与君论梗概。心了事未了，饥寒迫于外。

事了心未了，念虑煎于内。我今实多幸，事与心和会。

内外及中间，了然无一碍。所以日阳中，向君言自在。
绍兴三年十月丙辰长沙郡贡士三十人于公堂太
周必大（宋代）

风雅因遗楚，离骚遂变湘。
江山清得助，日月烂争光。
之子俱勍敌，斯文合擅场。
三元犹未远，准拟再名坊。
赠染花徐仲湘
李涛（唐代）

顷刻花开奕叶光，花间奇字兆灾祥。
神仙幻术从来有，昔日韩湘今仲湘。
客中作
陆游（宋代）

江天雨霁秋光老，野气川云净如扫。
投空飞鸟杂落叶，极目斜阳衬衰草。
平沙争渡人鹄立，长亭下马障泥湿。
累累红果络青篾，未霜先摘犹酸涩。
客中虽云贪路程，买薪籴米常留行。
茆檐独坐待僮仆，不闻人声闻碓声。
献内翰杨侍郎
徐夤（唐代）

窗开青琐见瑶台，冷拂星辰逼上台。丹凤诏成中使取，

白龙香近圣君来。欲言温署三缄口，闲赋宫词八斗才。

莫拟吟云避荣贵，庙堂玉铉待盐梅。
晚过水西庄饮揽翠轩
查礼（清代）

清风徐来迟日妍，绛桃初发花欲然。城西草色绿如剪，迷离遮欲陌与阡。

一抹青烟绣平野，超尘域近同驻马。杂树蒙茸积翠阴，慈云朵朵垂檐下。

杰阁巍峨碧汉高，俯窥万户明秋毫。铃声满耳众籁寂，市近未觉人喧嘈。

梵宇重重耀白日，庄严百宝鱼鳞密。世界凭谁悟大千，吾徒数备竹林七。

粤稽白马止鸿胪，寺名从此属浮屠。度人何止鹿羊车，圆通自有智慧珠。

水西另辟清幽境，宾从往往辖投井。酒中仙恶醉逃禅，长斋之客缘未请。

当筵又见日西斜，分杯插羽飞流霞。兴酣各趁婆娑舞，听我长歌且勿哗。

君不见河水金人争掌故，兰亭遗迹空山路。往事多闻虞晰争，盛名只有孙王序。

何如痛饮青丝瓶，高谈兀傲倾平生。烛花如豆当花照，未许城门报一更。
赠丐士
陆游（宋代）

志士宁闻毕世穷，此间从古混蛇龙。
尚能忍耻墦间祭，安用追惭饭後钟？
寓兴七首
魏野（宋代）

天地劳覆载，日月劳往还。
此尚不能息，何况在其间。
鸟兽饮食外，悠悠无食悭。
如何人异此，昼夜机相关。
顾我道何如，心足身长闲。
存存阁
王庭圭（宋代）

王郎身如椰子大，胸蟠万卷犹能载。少年著足名利场，归来卜筑红尘外。

太虚为室月为烛，四海诸公常所会。穷阎陋室天下贵，驽奴丰车多覆败。

坐收浮念得此生，如鍊真金岂常坏。是中本自无亏成，坏与不坏亦何在。

请君直下赋一言，要识所存当默解。
王昭君 其一
文同（宋代）

不惜将黄金，争头买颜色。妾貌自可恃，谁能苦劳力。
和黄山谷读杨妃外传五首 其三
王寂（南北朝）

金步摇低云髻堕，瑞龙香散野风吹。岭南驿传来何暮，趁得新坟荐荔枝。
夜雪
陈棣（宋代）

书帷夜雪耿无眠，晨起犹禁晓日寒。旋见软红生野水，似看寸碧出遥山。

诗成已觉风生座，饮散俄惊月满鞍。梦破小窗依约态，浑疑暮雨楚台还。
颂古 其五 五位
释慧兰（宋代）

兼中到眼里，双瞳齐喝道。少室山前铁马驹，三便吃尽无根草。
望月婆罗门引·元夕
王寂（南北朝）

小寒料峭，一番春意换年芳。蛾儿雪柳风光。开尽星桥铁锁，平地泻银潢。记当时行乐，年少如狂。
宦游异乡。对节物、只堪伤。冷落谯楼淡月，燕寝馀香。快呼伯雅，要洗我、穷愁九曲肠。休更问、勋业行藏。
地僻
赵崇嶓（宋代）

地僻逢迎少，吾生信杳冥。
清谈养生论，兀坐太玄经。
性拙贫逾乐，神清梦数灵。
亭亭岁寒友，相对眼终青。
绍兴亲享明堂二十六首
佚名（隋代）

于赫明堂，笔称社祀。
祖宗来游，亦侑于帝。
九州骏奔，百辟咸事。
敛时纯休，锡我万世。
发嵩县留别守御千兵邑庠教谕
程本立（明代）

嵩州官舍留三日，日日乱山云吐吞。闻鸡夜看北斗柄，借马晓出东城门。

广文无毡坐宾客，将军有书传子孙。我怀先世此乡里，愿聚族人居陆浑。
雨寒连日大风病中作此诗
周紫芝（宋代）

门外湖光潋滟中，春寒那听雨濛濛。吹残梅雪如山雪，颠得江风似飓风。

双燕拟来寻旧约，小桃浑未试新红。黄紬独拥眠方熟，剥啄何须来恼翁。
拟庾子山咏画屏风诗 其二十三
张鹤龄（清代）

雕弧森列队，羽葆拥中流。健客青丝笼，彩女木兰舟。

新宫开戚里，大道起青楼。蓬莱帝子醉，油幕正从游。
题萧叔原江山图画
曾丰（宋代）

玻璃横眼苍玉立，一段清姿天幻出。
霞作丹浆云墨汁，恢张太幻以为质。
一时盘古纵横笔，万古玄冥浓淡色。
乾坤两间一亭中，立人自下酬答功。
酒盏碁枰意气充，薰炉茗碗情性融。
耳阏目阏还大道，声尘色尘入长空。
客来且伴主人醉，机械客犹梏仁智。
未知二者一之赘，休言一者赘之细。
上人已悟细之至，何当更悟也无细，
若至之谓□□□。
东安许明府同里之亲任满回家求诗为别即席赋此兼简熊使君
汪藻（宋代）

三载相依葛与瓜，一尊为别忽天涯。君先归路经回雁，我正幽栖似浣花。

好去乘时追俊彦，莫嗔无力荐才华。城中若见渔樵客，须问浮溪老圃家。
秋凉怀归三首
董嗣杲（宋代）

风凉赢得四肢清，泛寄谁知去就轻。
临水有亭秋更净，对花无酒月空明。
雁行愁落荒汀远，梧叶寒填露井平。
独绕曲廊心汗漫，附书千里述羁情。
潘叔愚诗有归家更读万卷书之语义荣司谏为其
郑刚中（宋代）

弟见史贤文学饱，意欲书卷穷探讨。
兄知纸上道不真，为弟谈禅说枯杭。
弟兄游戏作三昧，妙语生风洗烦恼。
头钻故纸在百痴，口纸谈禅痴不少。
冥冥道妙不容声，口语文收俱未了。
虽然公岂不解此，慧力纸人先洞晓。
暂借北山葛藤话，诱引群生入深渺。
云堂齐散归时想，自把万缘俱一扫。
山水小景四首 其一
薛瑄（明代）

湖水茫茫浪拍天，春风湖上有人烟。小楼半在花林内，帘捲青山看钓船。
过洞庭
孙觌（宋代）

千尺银山屹嵩华，浪涌云屯天一罅。榜舟夜傍鼋鼍窟，杖藜晓入鸡豚社。

处处人家橘柚垂，竹篱茅屋青黄亚。台殿青红坠半山，两腋清风策高驾。

牛羊出没怪石走，蛟蛇起伏苍藤挂。饥鼠窥灯佛帐寒，华鲸吼粥僧趺下。

世味饱谙真嚼蜡，老境得闲如啖蔗。山灵知我欲归耕，一夜筑垣应绕舍。
清风十韵
杨亿（宋代）

素魄离箕舌，鸣鸢载锦绸。
微凉生玉宇，馀韵泛兰臯。
竿转相乌数，厨摇萐莆劳。
渚苹偏靃靡，苑树更萧骚。
五斗梧初析，三年翼自高。
陶窗时拂衽，楚榭正挥毫。
尘箧悲鸾扇，云帆戒鹭涛。
洞庭惊木叶，骑省欢霜毛。
势好抟羊角，心终忆蟹螯。
泠然知有待，仙寇异吾曹。
观雪溪傍
利登（宋代）

爱雪不能寐，凌晨步水滨。
断梢惊宿鸟，倒竹碍行人。
叠叠畲堪数，层层屋顿匀。
梅花无处认，唯觉暗香春。
赠医者邓献匡
杨时（宋代）

天地一气犹冶甄，埏埴万汇随方圆。
神形九藏通九野，八风中物如戈鋋。
天元玉册有遗义，探索始自三皇前。
桑君越人不世出，鑱石鍼灸谁能传。
贱工增余损不足，往往横夭残天年。
羡君妙龄踵其学，至理隐赜常精研。
闻阴得阳以神遇，反视方术犹蹄筌。
道隅并虀即为饵，车上已有长蛇悬。
嗟予羸苶苦多病，维摩丈室方萧然。
愿君速已天下疾，为予一洗沉病痊。
太师相公挽歌词二首
徐铉（宋代）

岩廊旧德汉储师，富贵优游自古稀。
四序不能违代谢，九原谁可与同归。
精神恍惚骑龙尾，功业纷纶在虎闱。
惆怅鸣珂洛阳道，素车丹旐奉灵衣。
武担山
毛澄（清代）

武陵寺废近千年，楼阁虚空锁碧天。石镜月明尘匣启，玉棺霜晓漆灯燃。

巫云也自愁神女，锦水何须怨杜鹃。不见后来亡国恨，金牛换得蜀山川。
春江词
言娱卿（清代）

天际桃花水，年年向海流。东风吹客去，相送几登楼。

坐惜江波晚，参差碧叶浮。谁封三百斛，远寄董糟丘。
九日自台南至打狗作 其二
林朝崧（清代）

良辰不陟白云层，半日车窗览胜凭。南部名山都看遍，笑人高占一峰登。
即事十首
方岳（宋代）

藤蔓穿篱碍草扉，与僮扶起绕松围。
髯龙鳞甲动云雨，缚着空山莫遣飞。
自题春秋大事表三首 其三
顾栋高（清代）

仲父经营尽可观，成周残局藉完安。贵王贱霸纷纷者，抛却河山袖手看。
故使制置阁学萧公挽章 其三
薛季宣（宋代）

履赐西州事可寻，税轺无在不棠阴。忆参盛府开巴峡，忍送灵輀入凤林。

语上故藏应笔鉴，家传清尚只龟琴。自伤下走青衫少，恸哭无人知此心。
题子昂照夜白
戴表元（宋代）

风前新解锦鞍鞯，雪色模糊雾色寒。
此物人间无处着，千金祗得画图看。
夜
杜甫（唐代）

露下天高秋水清，空山独夜旅魂惊。
疏灯自照孤帆宿，新月犹悬双杵鸣。
南菊再逢人卧病，北书不至雁无情。
步檐倚仗看牛斗，银汉遥应接凤城。
赠江
许景衡（宋代）

先生见告汉江上，居士归从庾岭头。白日火珠无玷翳，閒花野草是春秋。
明堂侍祠十绝 其三
杨简（宋代）

玉轪才驰霁色开，都人欢呼殷如雷。曰旸曰雨元无定，都自吾皇一念来。
和白鹤亭送无凡上人结茅盘山原韵 其一
戴亨（清代）

振锡超尘境，飘然远绝群。松门衔峭壁，石榻沤寒云。

一法心无住，千江月不分。遥知莲社侣，携笑虎溪闻。
元宫词（一百三首）
朱有燉（明代）

合香殿倚翠峰头，太液波澄暑雨收。
两岸垂杨千百尺，荷花深处戏龙舟。
秋日马上
周弼（宋代）

本无谋略强谈兵，每愧临边病未能。
筋力岂知犹可喜，一鞍千里到江陵。
偈七首 其一
释法演（宋代）

幸然无一事，行脚要参禅。却被禅相恼，不透祖师关。
胡程寺二首
李吕（宋代）

上天一何惨，盛夏忽霜飞。
竟夺慈母去，焉用此身为。
空余白云念，无复彩戏时。
一恨一洒血，何以报春晖。
大文殊寺
王昶（明代）

五岳泰华衡恒蒿，出云降雨参神功。此外灵区表绝胜，菩提娑树侔天宫。

普陀独镇巨澥中，峨眉鸡足西南雄。妙吉祥居道场启，若非天眼焉能穷。

萦青缭白千万叠，须弥鹫岭遥相通。风沙万里截紫塞，冰雪三伏浮苍穹。

十方三界来听法，龙王鬼伯相随从。烟霄朝现应真像，刀仗夜伏修罗凶。

鲸钟鼍鼓互震吼，狮林鹿苑殷虚空。窣堵波高飏铃铎，睺罗那厂开荒丛。

望海峰峦更奇伟，归墟赴壑连鸿濛。洹沙净众得未有，梵呗响答千岩松。

忆自摩腾入中夏，昙鸾灵辨追前踪。长者雨花撰合论，导师海墨分禅宗。

弥天并尽未来际，一切摄授归圆融。生平梦游安得至，何幸万骑随飞龙。

登山入寺首瞻仰，已觉壮丽非人工。狞狮狂象愁调御，华严楼阁森重重。

严寒渐退春意足，慈云慧日交曈昽。南台中台次第到，水田万指咸趋风。

黄衣红帽亦密教，大宝所授薰修同。山镫夜炬闻可见，愿乞加被昭颛蒙。
次韵彦正兄见寄
郭印（宋代）

转食柅东州，安闲遂忘归。兰斋寒灯话，忽作一年违。

江流鲤鱼远，但见鸿雁飞。缄封一再启，字字蝇头微。

书词与诗意，髣髴聆音徽。君如初生月，浮云翳其辉。

清光毕竟满，安用长嘘欷。勉哉辨此心，正直神所依。
所怀
文天祥（宋代）

予自皋亭山为北所留，深悔一出之误。
闻故人刘小村、陈蒲塘引兵而南，流涕不自堪。
只把初心看，休将近事论。
誓为天出力，疑有鬼迷魂。
明月夜推枕，春风昼闭门。
故人万山外，俯仰向谁言。
若耶溪逢陆澧
陈羽（唐代）

溪上春晴聊看竹，谁言驿使此相逢。

担簦蹑屐仍多病，笑杀云间陆士龙。
吴冲卿夫人秦国挽词二首
苏辙（宋代）

国老相随尽，家风慨独存。
见夫成相业，听子得忠言。
气节惭多士，声华盛一门。
平生高义重，未易俗人论。
谒李忠简公祠
黄志尹（明代）

龙图遗像背禅堂，具见丹心的向阳。四面洪涛涵正气，一庭明月自清光。

生膺男爵无馀禄，殁著贤声有抗章。血食万年香火地，绳家名世代成行。
和友人秋日韵二首
袁说友（宋代）

了无风雨夕阳低，多少诗翁问白衣。
把酒西风暗相约，年年篱下菊时归。
绍兴祀岳镇海渎四十三首
佚名（隋代）

奄浸坤轴，滋殖其濊。
而典斯稽，有陛下壝。
弗替时举，元斝斯酹。
胡先于河，实委之会。
宿千坵市晓行
李曾伯（宋代）

夜宿三家市，晨征十里程。
竹舆冲雾去，草屐带霜行。
无犬花村吠，有鸡茅店鸣。
湖南真乐土，邻柝莫相惊。
卧病作二首 其二
唐顺之（明代）

闲情已觉钓非钓，末路久居才不才。烛武本非食肉相，无盐亦不入宫猜。

雍容佩玉身难置，驰骋兵戈心又灰。击剑读书堪自笑，昨非今是好归来。
岁晚烹试小春建茶
张栻（宋代）

阳月藏春妙莫窥，灵芽粟粒露全机。
煮泉独啜寒窗夜，已觉东风天际归。
陈倅寄惠四诗用昌黎和裴相韵愧不能当也走笔
曹彦约（宋代）

两岁驱驰马首东，曾微一战可论功。
因人偶尔成擒蔡，无计降之愧伐崇。
万灶炊烟归塞下，十分农事到湟中。
酸寒伎俩才如此，辜负新计吒至公。
四月二日因公出诣城隍庙行香同高判簿郑长司黄广文及儒士钟子常坐庙门之下观一邑境内之溪山喜而有作 其一
唐文凤（明代）

我来宰斯邑，倏忽十月馀。县庭纷聚讼，好怀那得舒。

自春已踰夏，光景过隙驹。人生百年间，何为事区区。

今晨偶公出，庙门坐斯须。山光列图画，树声杂笙竽。

欣然乐閒适，不受凡俗拘。吟眸豁无际，群峰环四隅。

愧匪廊庙器，亦非山泽臞。自甘牛刀试，民瘼何由苏。

所期岁丰稔，忧时嗟术疏。终当化淳俗，击壤歌唐虞。
闻舟师相语
高珩（明代）

天风争顺逆，人事有参差。昨我停舟处，知君得意时。
题柏岩禅师影堂
王建（唐代）

山中砖塔闭，松下影堂新。恨不生前识，今朝礼画身。
中秋泊潞河看月同子公云影赋 其三
袁宏道（明代）

亦欲消孤闷，其如不去心。稚儿神惨淡，病客语呻吟。

野戌风传柝，空艚火隔林。更怜明月里，尚有独飞禽。
幽居书怀六首 其四
葛胜仲（宋代）

不识痈疽与瘠环，柴门虽设自常关。木鸡养就都无累，刍狗陈来分合閒。

聊复读书牛背上，谁能横槊马蹄閒。子亭结筑临溪面，瓢饮新来待学颜。
莫厘远眺
吴百生（宋代）

金庭隔尘耸，玉柱插天浮。
石古不知岁，溪虚长欲秋。
绣重红错翠，锦簇阁兼楼。
望里三州远，吟边松月留。
和友人题唐明皇杨太真对弈图
陈鉴之（宋代）

风流阵退却围棋，心醉妖妍落子迟。
还记兵行南诏否，轮赢应不到双眉。
暮秋匏谷结社有赋得园字
吴殿邦（明代）

海门东去听潮喧，落得便宜五石樽。旅雁相过排晚字，群鸥坐石领卮言。

清狂我辈簪原合，懒拙畸人薜自扪。生计只今诗酒在，未应萧瑟此山园。
次忠定史越王丹桂韵
胡榘（宋代）

雾隐森森小山碧，不嫁东风矜国色。
流芳端自蕊珠仙，曾是先皇亲拔识。
一身便足当三千，气韵乃在黄香前。
聊同蕖菊领秋色，不与桃李争春妍。
日幄云幛护青茜，丹霞为台月为殿。
露滋韶艳染猩袍，风引清芬吹雉扇。
结根只合帝子乡，价重未可琼瑶偿。
济川小试舟楫利，作醴更助椒兰香。
仙籍英声在丹地，紫殿名高非滥吹。
影斜遥汉玉蟾寒，香渡锁窗金鸭睡。
运际千龄遭圣明，气使万里开尘氛。
一枝昔已擅风采，五方今正传氤氲。
后尘江梅谁比数，独抱孤根对青女。
幸分余馥霑后来，一吐寒花照霜宇。
佇看一诺轻千金，嫣然顾笑舒丹心。
愿公千秋长在广寒宫里住，容我骖鸾共来去。
开平雪霁
汪元量（宋代）

雪霁山崔嵬，平荒绝人迹。猎猎大风寒，杳杳远天碧。

腐儒策蹇驴，觅句绕沙碛。一吟三徘徊，日卓人影直。

孤鸿云中来，对我声呖呖。乃知晴天好，物类各有适。

顷刻片云生，雪花大如席。伟哉复伟哉，造物真戏剧。
浣溪沙（寒食初晴，桃杏皆已零落，独牡丹欲开）
毛滂（宋代）

魏紫姚黄欲占春。不教桃杏见清明。残红吹尽恰才晴。

芳草池塘新涨绿。官桥杨柳半拖青。秋千院落管弦声。
风入松 遥知方虎电发燕市小饮
龚鼎孳（清代）

客心摇曳任西东。柳絮空中。争传紫陌青帘下，倩双鬟谱出欢侬。

一阵催花梅雨，满帘消夏松风。

五陵裘马，斗谁工，湖海相逢。唾壶击碎狂歌发，胜凄清，露滴新桐。

寄语酒楼高李，论文吾欲过从。
郝将军太极滇人也天启中守沾益余于叙功疏识其姓名今为医客于吴之上津桥言及旧事感而有赠
顾炎武（明代）

曾提一旅制黔中，水蔺诸酋指顾空。
入楚廉颇犹未老，过秦扁顾更能工。
风高剑气蛉川外，水沸茶声鹤涧东。
桥畔相逢不相识，漫将方技试英雄。
次韵钱穆父
苏轼（宋代）

老入明光踏旧班，染须那复唱阳关。
故人飞上金銮殿，迁客来従饭颗山。
大笔推君西汉手，一言置我二刘间。
便须置酒呼同舍，看赐飞龙出帝闲。
幽愤诗
嵇康（魏晋）

嗟余薄祜，少遭不造。
哀茕靡识，越在襁褓。
母兄鞠育，有慈无威。
恃爱肆姐，不训不师。
爰及冠带，冯宠自放。
抗心希古，任其所尚。
托好老庄，贱物贵身。
志在守朴，养素全真。
曰余不敏，好善闇人。
子玉之败，屡增惟尘。
大人含弘，藏垢怀耻。
民之多僻，政不由己。
惟此褊心，显明臧否。
感悟思愆，怛若创痏。
欲寡其过，谤议沸腾。
性不伤物，频致怨憎。
昔惭柳惠，今愧孙登。
内负宿心，外恧良朋。
仰慕严郑，乐道闲居。
与世无营，神气晏如。
咨余不淑，婴累多虞。
匪降自天，实由顽疏。
理弊患结，卒致囹圄。
对答鄙讯，絷此幽阻。
实耻讼免，时不我与。
虽曰义直，神辱志沮。
澡身沧浪，岂云能补。
嗈嗈鸣雁，奋翼北游。
顺时而动，得意忘忧。
嗟我愤叹，曾莫能俦。
事与愿违，遘兹淹留。
穷达有命，亦又何求。
古人有言，善莫近名。
奉时恭默，咎悔不生。
万石周慎，安亲保荣。
世务纷纭，祗搅余情。
安乐必诫，乃终利贞。
煌煌灵芝，一年三秀。
余独何为，有志不就。
惩难思复，心焉内疚。
庶勖将来，无馨无臭。
采薇山阿，散发岩岫。
永啸长吟，颐性养寿。
感事吟
邵雍（宋代）

蛇头蝎尾不相同，毒杀人多始是功。
风月四时无限好，莫将闲事挠胸中。
达兼善除秘书监未上而有侍郎之命赋诗奉送
吴克恭（元代）

鸡年海内龙头客，早负词场一世豪。秘监稍迁为学士，侍郎即世重仪曹。

到京骑从看花蕊，过阁朝回拾凤毛。□忆玉堂何处所，青春白日见挥毫。
送惟正归钱塘
宋祁（宋代）

客艑高樯冒楚霏，月岩丛桂老春枝。
一杯来应伊蒲供，八法归春斗薮碑。
鰌岸风生凉汐满，蜃天霞破暝楼危。
学该内外皆圆法，却要声闻是总持。
赠雪山李道人二首
刘克庄（宋代）

巧历推修短，前知定吉凶。
吾为立标榜，唤做小淳风。
新安道中二十韵
汪楫（清代）

已逐黄尘老，初为故国行。计程随逆旅，问俗愧诸生。

顿顿舂新谷，村村护旧茔。建旗看屋峻，鉴发得溪清。

险莫惊新岭，行当慎考坑。人烟愁处绝，衰草望中平。

晓日迎过渡，轻风送出城。天心藏暮雨，冬气发初晴。

径转逢樵唱，山幽忆鸟鸣。忽惊苍树断，知有白云横。

稻草盘空挂，松毛近火擎。林深霜作色，溪响碓无声。

阡陌随山曲，陂塘待雨盈。劳人下担急，健妇把锄轻。

野宿惟防虎，山城竟卖鲭。西江时转粟，南国久停钲。

昨者闻传诏，三方尽撤兵。云帆朝不至，蔀屋夜常惊。

几见东家饱，先愁小市争。曝芹谁许献，桑梓最含情。
送王居实游金陵
陆文圭（元代）

破毡吟雪拥清寒，有客虬髯急扣关。岁月苍茫千里暮，乾坤博大几人闲。

依乘自许风云际，邂逅相逢草泽间。西上月林春未半，白鸥黄鹄看江山。
寄庞房
魏野（宋代）

爱于瘦马上吟诗，孟浩然真更似谁。
雅称自将图画看，况君小笔胜王维。
方蕙岩宅
释元肇（宋代）

移宅住园中，高怀便不同。生涯虽最少，乐地却无穷。

人记为州日，家传处士风。閒来对岩石，坐到夕阳红。
玉楼春
方千里（宋代）

华堂银烛堆红泪。解说离人多少意。恨从别后恨无穷，愁到浓时惟一味。

江南渭北三千里。憔悴相思何日已。马蹄清晓草黏天，庭院黄昏花满地。
宿韦校书幽居
李中（五代）

溪上高眠与鹤闲，开樽留我待柴关。

园林月白秋霖歇，一夜泉声似故山。
读张氏义庄画一寄持甫辂院
刘宰（宋代）

叔世谁怜族派同，高情真有古人风。
宗分大小稽周典，惠匝亲人比范公。
二顷开端能不吝，一编垂训可无穷。
欲书盛事傅千载，预愧衰孱语不工。
碧落洞前滩水三首
杨万里（宋代）

水知山近已先狂，箭往星奔趁下泷。
滩下洄流能耐事，漩沤百转看它忙。
社日小饮
陆游（宋代）

社日西风吹角巾，一樽强醉汝江滨。
杏梁燕子还堪恨，归去匆匆不报人。
览古二首 其二
刘敞（宋代）

天马出西极，由来中国用。楩楠秀荆楚，乃作晋梁栋。

遗材彼兴忧，得宝此以重。伍员楚亡命，一旦摧郢众。

世薄事有然，申胥得无恸。
自麻盖中过雪山至西俄洛
李苞（清代）

昨日穿云林，今朝过雪山。咫尺风土异，苍茫宇宙宽。

火龙不到处，夏日亦生寒。冻泉依石泻，清冰作镜看。

松杉畏生岭，避风藏山湾。遂令重叠嶂，头秃空巑岏。

饥马恨草短，仆夫苦衣单。悲歌猛虎行，惆怅行路难。
题天申宫
蔡肇（宋代）

胜迹传来不记年，昔闻曾驻汉神仙。
赤乌方喜灵坛建，白马俄惊梵宇迁。
观额自唐因记定，宫碑至宋有眠镌。
江南福地虽云众，第一无过此洞天。
戴君挽词
戴栩（宋代）

旧识黄岩族，与余名姓同。
碑呈今日志，君继古人风。
活弟宁怜子，通身是至公。
松冈燐湿雨，读易玩泉蒙。
别王十后遣京使累路附书
杜牧（唐代）

重关晓度宿云寒，羸马缘知步步难。

此信的应中路见，乱山何处拆书看。
颂古
释慧空（宋代）

泥人煅就九转丹，石女一喫乘飞鸾。
天门九重弹指间，再拜天帝除天官。
瓜期既及风驭还，海变桑田知几番。
又寻东山访平安，去时与偈墨未乾。
喜过衢州
林廷选（明代）

思归常恨翼无双，舟过三衢思已䧏。脩竹莺声来半枕，乱峰云气入朝窗。

山行五日瓯闽地，水历千滩长乐江。江上故人留话旧，白鱼香稻酒盈缸。
奉和赐诗
许善心（隋代）

帝道属升平，天文预观象。兹生荷化育，博施多含养。

正始振皇风，端居留眷想。夕拜参近侍，朝思滥弘奖。

温树贵不言，克艰庶无爽。
福昌
张耒（宋代）

故苑芳华路已迷，连昌宫阙露沾衣。
繁华冠盖当时事，战伐山河万古悲。
野色苍凉新雨地，秋声萧瑟夕阳枝。
尘埃未有东归计，天畔登临且赋诗。
咏秋江
林逋（宋代）

苍茫沙嘴鹭鸶眠，片水无痕浸碧天。
最爱芦花经雨后，一蓬烟火饭鱼船。
农舍四首 其一
陆游（宋代）

三农虽隙亦匆忙，穑事何曾一夕忘。欲晒胡麻愁屡雨，未收荞麦怯新霜。
六一岩
邹浩（宋代）

造物有所待，巉岩从此通。千峰豁前障，万象欻来同。

涤览进江水，啸晴生虎风。谁知不朽事，成在笑谈中。
垂涧藤
梅尧臣（宋代）

寒松偃涧滨，弱蔓垂缨绿。
波萦翠带长，水溅低花馥。
终日采苹人，攀条映岩曲。
唐明堂乐章。角音
武则天（唐代）

出震位，开平秩。扇条风，乘甲乙。

龙德盛，鸟星出。荐珪篚，陈诚实。
减字木兰花·寓意
苏轼（宋代）

云鬟倾倒，醉倚阑干风月好。凭仗相扶，误入仙家碧玉壶。
连天衰草，下走湖南西去道。一舸姑苏，便逐鸱夷去得无。
赠蕊珠侍经潘常吉
白玉蟾（宋代）

一点红尘惹人心，蕊珠殿上堕遗簪。当时同降瑶台路，祇是于今彭鹤林。

梦到人间不知退，夜夜窗下调玉琴。笑指神霄归未得，绛阙清都烟霭深。
弹歌
佚名（先秦）

断竹，续竹；
飞土，逐宍。
春日与正仲坐山斋余隐几就睡既觉而正仲端坐
舒岳祥（宋代）

坐睡吾知味，观书客更嘉。
柴门桑旧曲，石迳笋新斜。
花饮蜂归国，巢成燕着家。
此中真有意，高柳两三鸦。
东坡赤壁图
郑允端（元代）

老瞒雄视欲吞吴，百万楼船一炬枯。留得清风明月在，网鱼谋酒付髯苏。
又和寄提刑太保
余靖（宋代）

常记临岐把酒杯，芳心应得见归来。
不从去日丁宁约，已向东归取次开。
清燕固难停烛待，雕鞍须是著鞭催。
栏边残艳犹堪赏，莫使韶光过了回。
酬周协律
白居易（唐代）

五十钱唐守，应为送老官。滥蒙辞客爱，犹作近臣看。

凿落愁须饮，琵琶闷遣弹。白头虽强醉，不似少年欢。
送乔岑
强至（宋代）

世俗谁夸昼锦归，乡人应笑旧儒衣。
一言许与经词伯，三道声名出礼闱。
好在青云须远步，莫愁黄鹄不高飞。
还家便养轩腾志，当使闾阎见面稀。
秋雨
陆游（宋代）

冷雨萧萧涩不晴，丛篁遮尽小窗明。
故衾独展成酣寝，新酿初尝得细倾。
壁简积阴添蠹字，床琴生润咽弦声。
此时怀抱真难遣，一首清诗信笔成。
和伯恭殿丞登武江门楼怀杨叔武太保
余靖（宋代）

徙倚江边槛，旌旗望处遥。
交情深慕蔺，风韵渴闻韶。
寄远缄灵药，迎归舣画桡。
伏波新荡寇，气入岭云飘。
吴民载弃意堂
谢薖（宋代）

此身聚沫无坚强，斧工伐性药腐肠。寸田芜秽尺宅荒，玉石落落不满房。

黄婆居中补四方，焦劳亦坐意所藏。土如硗瘠草不芳，令人槁项馘亦黄。

世人纷纷各膏肓，我以妙语名斯堂。期君得意观濠梁，从渠婪酣狠如羊。

君自放意无何乡，一洗痼疾生天光，漆园发药君得尝。
水龙吟
胡寅（宋代）

玉梅街腊传香，瑞蓂秀荚开三四。莲花沉漏，熊罴占应，洛阳名四。岁比甘罗，便疏同队，累棋观志。向修文寓直，仙楼侍宴，梁王宝、真难俪。

多少襟怀未试，暂超然、壶中游戏。行看献策，归瞻旒藻，常勋游记。歌畔巫云，舞回邹管，金钗扶醉。有阴功不乞，丹砂十纪，寿祺全畀。
寿王苏州
张嵲（宋代）

维昔高堂讲射蓬，瑞雪吹不散薰风。
十分正满冰轮桂，一叶将飞露井桐。
元老三朝尊相阀，余休几世积阴功。
光芒孕秀星沦昴，神物储祥岳降嵩。
淮水筮灵方裔远，蜀江波与庆源通。
传家自有调元手，许国常输露胆忠。
节劲不凋霜后柏，气豪长吐雨余吐。
金堤护扫河遁道，兰省分曹宿在穹。
铜虎屡扬飞盖皂，木牛多足太仓红。
朝班入簉鵷鸿列，京尹频令狴犴空。
暂缀汉庭安世橐，来临吴国馆娃宫。
民安泰伯封疆外，日在韦侯啸咏中。
赞寿一炉金篆籀，捧觞千髻玉玲珑。
桃开坐阅三千岁，松梦当占十八公。
日望锋车歌九罭，时韬组甲咏车攻。
如君江左今王导，有客河阳旧石洪。
甄冶从来收朽钝，涓埃殊未报深崇。
省台衮衮心何羡，旌旆摇摇思莫穷。
宾缀阻陪称寿斚，书缄聊复寄诗筒。
西湖十里荷花水，净洗觥船远祝翁。
送李少府时在客舍作
高适（唐代）

相逢旅馆意多违，暮雪初晴候雁飞。
主人酒尽君未醉，薄暮途遥归不归。
竹炉三首 其二
盛颙（明代）

一片龙团一勺泉，石分新火趁炉煎。绿云擘破先春后，玉杵敲残午夜前。

仙液尝来欲飞越，寒涛听处不成眠。这回唤醒闲风月，可卜归田乐事全。
月菊
薛幼芸（清代）

粉本胜龙眠，白描通画禅。青娥真耐冷，著意斗婵娟。
锄草二首 其一
陶安（明代）

锄草力亦劳，根连土如铁。草深固荒秽，还疑伏蛇蝎。
秋日即事八首
郭印（宋代）

巴山今日见清秋，河汉无声天际流。
我亦乘槎问牛斗，此心刳尽一虚舟。
贾中甫送庆甫弟来尉永兴久之告归仆多其来而重其去乃为诗以送之
韦骧（宋代）

仲弟安居后，先庐忆故乡。暌离何足惜，气义已为光。

远址他年见，归心千里长。西风吹别酒，为赋脊令章。
奉先寺
张耒（宋代）

定知生不出长门，禾黍萧萧寺后村。
松柏城南万丘冢，伤心最说内人园。
蔇斋先生用看画韵作诗招饮叠韵奉答并柬西涧
钱世锡（清代）

催耕布谷村村同，陌头馌饟妇与童。插秧望雨雨不足，到晚怕见林霞红。

田家风景爱诵储王诗，杜陵深意人未知。夏日夏夜发永叹，视彼储王秀句腻若脂。

蔇斋先生百无事，讲求诗律闲居时。量晴课雨偶有作，兴到不烦绳削为。

疏疏落落见风格，洗尽脂粉留真色。酒酽要本泉味甘，弓良先辨木纹直。

朝来以诗代柬招我饮，谓我有酒不饮良可惜。守株刻剑愚被嗤，镂冰炊沙巧无益。

何如酩酊听秧歌，白杨梅熟尽堪吃。
常山杨氏有二怪石奇险百状田曹张中行家雒阳
宋祁（宋代）

块然两奇石，谲怪状难悉。
千仞裂嵯峨，一气与崷崒。
四隅藓肃肤，万古云渍骨，
补馀天所委，陨罢星不没。
横苍对偃寒，怒翠竞腾突。
神媪秘弗露，狂鳌抃而失。
由兹落人宇，得用玩奇质。
屹如不可转，挺若无所屈。
斗虎攫馀痕，乖龙卧残窟。
撑掉壮士槊，奋立直臣笏。
危顶烟夭矫，窄窦雷郁律。
涛头缩不长，魖臂愤相捽。
变现载灵牒，呵护费神物。
穷陬苦陋库，珍碧恐涸汩。
各保坚{左石右感}姿，以待封山日。
虞美人 春暮
陈珍瑶（清代）

夜来忽听东风恶。定把花催落。忍寒早起捲帘看。喜得海棠依旧、未摧残。

红栏十二闲凭遍。懒去拈针线。笑呼女伴话阴晴。记否去年今日、是清明。
病中赴袁州次香馆
杨衡（唐代）

病舆憩上馆，缭绕向山隅。荒葛漫欹壁，幽禽啄朽株。

力微怯升降，意欲结踟躇。谁能挹香水，一为濯烦纡。
路疑 其二
韦骧（宋代）

莫夜仍投宿，邮亭葺半新。风帷如涨海，烟蜡似征尘。

白讶窗催晓，红疑炉变春。归期尚淹晚，鞅绊可尤人。
余还自海外至崇仁见思禹以四诗先焉既别又有太原之行已而幸归石门复次前韵寄之以致山中之信云 其一
释德洪（宋代）

北去忧如会渑口，危甚相如跪瓦缶。南归喜胜脱鸿门，那恤范增撞玉斗。

筠溪野寺邻新丰，亦与丛林鱼鼓同。悬知他日君念我，定作少陵寻赞公。
中秋泛舟 其三
张眉大（清代）

解缆尚徘徊，放溜舟自发。微嫌江水急，烟树失仓卒。

周遭石矼旁，淫淫动浮沫。草根风露重，一路秋虫咽。

遥望郭外树，顿觉山坡阔。波间星琐碎，树隙镫明灭。

弭节风吹衣，归踏街心月。谯楼秋点长，清歌犹未歇。
吕梁洪
赵公豫（宋代）

吕梁篱落走鸡豚，小泊扁舟日已昏。极目黄流来汴泗，有情明月匝烟村。

堤长柳密巢归鸟，水急风高浪打门。此去彭城知不远，凭今吊古我思存。
菊
连文凤（宋代）

不用移春槛，西风满客车。
行行无长物，粲粲只黄花。
晚色装秋重，寒香引雾斜。
辇来尊俎处，有酒不须赊。
琐窗寒 风窗
周之琦（清代）

翠箔收寒，琼钩捲月，一番风紧。疏棂半掩，隔断满阶秋影。

蘸银笺、油花暗滋，午妆粉指新留印。怕重来燕子，小门深闭，旧巢难认。

方镜。颇黎衬。更玉坠低悬，兽钚相并。朱绳细绾，比似井栏斜引。

玳梁深、轻笼篆烟，绣帏窥处还易暝。未愁他、画烛屏前，下帘红袖冷。
鹧鸪天
陈允平（宋代）

谁向瑶台品凤箫。碧虚浮动桂花秋。风从帘幕吹香远，人在阑干等月高。

金粟地，蕊珠楼。佩云襟雾玉逍遥。仙娥已有玄霜约，便好骑鲸上九霄。
太常引 其一 古愁分韵，示诸同慨者
何振岱（清代）

楼深人静燕飞时。树密午阴迟。咒罢篆烟微。启心事、莲台早知。

黄昏徙倚，萧风槭雨，母子耿相依。欲出却徘徊。任长尽、虚庭绿苔。
次张真君韵
赵鼎（宋代）

闻君结屋临山涧，多种黄精与紫芝。云气每占华盖顶，松阴长护玉津池。

溪流盘转近百里，山色清虚无一姿。传得仙人新句法，封题遥寄五言诗。
苏幕遮 原调误作浪淘沙，兹据律改
高道宽（元代）

大参同，人难会。点开圆明，照觉迷天睡。举动施为明与昧。乾里丹元，休把真空背。坤中药，方以类。采得将来，付与丁公配。合就一丸先天味。食了登仙，鹤驾游方外。
镇海亭
仇远（元代）

海塘三十里，此屋独巍然。
有浪方知水，无云总是天。
苔痕封石柱，帆影下楼船。
閒忆童男女，悠悠去几年。
五泄山三学院十题 其三 夹岩
释咸润（宋代）

一径数里间，巉岩镇幽谷。中夹清溪流，白云长断续。
用山谷上东坡韵与冯黎州
李流谦（宋代）

赐履圣贤地，专征翰墨场。
藜然本非照，昏幽自蒙光。
醍醐有真液，檐蔔无别香。
座当百尺楼，余子但庑廊。
誉毁不可劫，造物能雌黄。
简编熟古人，见公盖未尝。
彭黥非韩敌，或可噪其旁。
公有八绂罝，就猎庸何伤。
酬邵尧夫见示安乐窝中打乖吟
司马光（宋代）

安乐窝中自在身，犹嫌名字落红尘。醉吟终日不知老，经史满红谁道贫。

长掩柴荆避寒暑，只将花卉记冬春。料非空处打乖客，乃是清朝避世人。
游虞山顶维摩院
周才（宋代）

西风近重阳，青女作奇酿。
高人事幽讨，木落秋可望。
山溪步屈曲，策以九节杖。
林空眼界宽，云深开法藏。
欢迎杂钟鼓，舞跃骇龙象。
载酒得良友，灵山拉寻访。
同来八九辈，俱能尚疏旷。
具馔击红鲜，折花泛新酿。
修竹当翠袖，泉声代清唱。
徘徊欲尽欢，更上层巅上。
要知本色人，方具六通相。
西山草堂
许浑（唐代）

何处少人事，西山旧草堂。晒书秋日晚，洗药石泉香。

浚岭有朝雨，北窗生夜凉。从劳问归路，峰叠绕家乡。
盘洲杂韵上 棕亭
洪适（宋代）

乞得栟榈叶，都将当屋茅。青青夸药申，可怕杜陵嘲。
青阳道中望九华诸峰作
周紫芝（宋代）

平生爱山意，瞑目想奇崛。东南号多山，万岭空峍屼。

不知垆锤工，铸此一尤物。峰峦与天近，紫翠争日出。

何年飞三山，此事亦恍惚。要欲移嵌岩，下作仙圣窟。

我愿从之游，飞升蜕尘骨。山行尚悠悠，客意殊忽忽。

弱水不可渡，瘦马聊自兀。落日回寸眸，飞鸟但灭没。
登狄道州超然台晚眺
朱凤翔（清代）

岩城百雉俯临洮，古木边声作怒涛。牧马未归孤戍远，大旗曾照七星高。

岭云漠漠吹惊絮，战垒荒荒没短蒿。要拟嘉州歌塞上，夜来风雨落吟毫。
阮郎归·天边金掌露成霜
晏几道（宋代）

天边金掌露成霜。云随雁字长。绿杯红袖趁重阳。人情似故乡。
兰佩紫，菊簪黄。殷勤理旧狂。欲将沉醉换悲凉。清歌莫断肠。
九月十七夜与周国雍话旧
顾大典（明代）

霜满蒹葭月满地，断烟疏树影参差。
天涯莫道相逢易，昨岁今宵是别离。
怀旧居
许浑（唐代）

兵书一箧老无功，故国郊扉在梦中。藤蔓覆梨张谷暗。

草花侵菊庾园空。朱门迹忝登龙客，白屋心期失马翁。

楚水吴山何处是，北窗残月照屏风。
间居
马振垣（清代）

秋色孤村静，石床独坐时。蓼花红入户，豆荚绿垂篱。

佳句吟难稳，新书读易迟。且沽邻舍酒，莫自负幽期。
送从叔阳冰祇召赴都
李嘉祐（唐代）

自小从游惯，多由戏笑偏。常时矜礼数，渐老荷优怜。

见主承休命，为郎贵晚年。伯喈文与篆，虚作汉家贤。
方竹杖寄苏内翰
张咏（宋代）

一寻方直剪湘烟，欲寄先悉见赏难。
指佞扶危两堪试，惟凭不作瘦藤看。
纳火礼祀大辰十二首
佚名（隋代）

［姑洗为羽］明明我后，重祭钦祠。
有司肃事，式荐晨备。
礼惟其称，物惟其时。
神之听之，福禄来为。
浪淘沙（子直新第落成席上作）
葛立方（宋代）

休看辋川图。未是幽居。何如云水绕储胥。新湿青红开栋宇，雾水风疏。

小圃秀郊墟。花破平芜。五峰列影水平铺。只欠五城楼十二，便是蓬壶。
禅人并化主写真求赞 其二一三
释正觉（宋代）

额颅高，眼孔深。画工不识，谁是知音。江湖烂烂兮月还有魄，丘知闲闲兮云自无心。

几处相逢不会唤，蓑衣箬笠卖黄金。
尝荼蘼酒
杨万里（宋代）

月中露下摘荼蘼，泻酒银饼花倒垂。
若要花香薰酒骨，莫教玉醴湿琼肌。
一杯随我无何有，百罚知君亦不辞。
敕赐深之能几许，野人时复一中之。
海樵山人新搆二首 其二 曲池
徐渭（明代）

浚池叠青山，山色落池里。上栽百岁树，百周三折水。

日夕众鸟百，客至数鱼起。助筵摘果实，开芜种芋子。

上山一以望，高城正东迤。波漾堂壁莹，野阔登览美。

羡子善结架，多在聚景址。彼亭既孤绝，兹地何旷尔。
城东酒楼逢王耦庚感赠长歌
姚燮（清代）

高城黄蒿薄日弄，江上飞鸦酒尊送。十年别君常梦君，今喜逢君尚疑梦。

风霜出门君髯斑，关河感秋吾发残。以吴联越山续山，满眼干戈行路难。

男儿在世太仓米，贫贱谋生无善体。得閒随地且寻欢，相对何人许流涕。

为君满泻黄金罍，清歌不用琵琶催。过街锦骑展骄色，拂檐落叶鸣馀哀。

愁眉一展天云开，暮潮入峡千帆来。浩然掣尔佩钩短，径思骑虎游蓬莱。

试魂危路博微饱，白透衣尘再难皂。扶犁学稼嗟我迟，积炭烧书劝君早。

蜉蝣晨飞松已老，竞力名场鲜寿考。不才奚称冠盖荣，有命徒供妻子造。

君不见渡头杨柳芊芊好，一拨商弦尽枯槁。问君此来安所依，严秋未换单薄衣。

急须痛醉买舟返，鸥渚芙蓉方满扉。
归耕堂
韩元吉（宋代）

退之手板愧丞相，渊明束带羞督邮。
纷纷雀鼠待一饱，岂若值杖耘西畴。
刘郎大耳最叵信，刚道田无不可求。
摩挲髀肉事鞍马，坚卧百尺营高楼。
安知南阳扶耒手，谈笑为君分九州。
我来龟溪二三载，此策未办诚淹留。
喜君负郭有余地，百金卖剑归换牛。
树头布谷晓相应，筑室坐占林塘幽。
诗成使我佳兴动，叩角便作商声讴。
他年釜甑得长满，区区肯顾监河侯。
随园先生来吴门招集女弟子于绣阁余因病未曾赴会率呈二律 其二
金逸（清代）

柳条不肯系春光，返棹天台饯别觞。青眼早深知己感，白头犹是爱才忙。

湖堤草色催新夏，驿路蝉声到夕阳。愿得年年芳讯至，许教桃李附班行。
书意
陆游（宋代）

我本三生世外人，幻躯其实强冠巾。
稍能闭户学种菜，时亦长冠行负薪。
一醉却非身外事，百年终是冢中尘。
君知梦境无根底，莫信人言想与因。
出石壁
周紫芝（宋代）

倚空山崭岩，平地石龃龉。脩途绕危磴，千里无寸土。

山高不见绕，雾重自成雨。入壁天始明，出壁绕过午。

青苍断崖谷，开豁见天宇。稻田棋局方，梯山种禾黍。

道傍两三家，稍稍闻笑语。始知在人寰，邂逅得徒旅。

倦仆饥欲啼，游子欢自许。携孥老一廛，白发无处所。

何当把春犁，望月耕陇亩。闭门了残年，危磴不复取。
丘成之司理明远阁二首
周必大（宋代）

榜题聊复借扬云，千古行藏本自明。
此阁定非天禄阁，肯因寂寞便轻生。
题赤孤同亭馆
杨万里（宋代）

数菊能令客眼明，三峰端为此堂横。
仆夫不敢催侬去，只道长沙尚八程。
玄珠歌 其二十四
张果（唐代）

未悟真元恍惚惊，任心贪欲恣三彭。玄珠到处无能染，宝满琼池达上清。
淅上（一作江淅上）
司空图（唐代）

华下支离已隔河，又来此地避干戈。山田渐广猿时到，

村舍新干燕亦多。丹桂石楠宜并长，秦云楚雨暗相和。

儿童栗熟迷归路，归得仍随牧竖歌。

西北乡关近帝京，烟尘一片正伤情。愁看地色连空色，

静听歌声似哭声。红蓼满村人不在，青山绕槛路难平。

从他烟棹更南去，休向津头问去程。
闻燕语有作
金至元（清代）

十眉图懒试新妆，画阁无人黯自伤。不卷重帘留燕子，呢呢学语听雕梁。
误佳期 江舟晚眺
薛时雨（清代）

欸乃一声风定。潋滟波平似镜。蒲帆十幅剪江来，界断寒流影。

临水晚霞明，隔岸炊烟瞑。新月看看补夕阳，莫怅黄昏近。
送谢任之 其三
王十朋（宋代）

去年还家已半年，盍簪尊酒数留连。岁穷送别溪头路，手把梅花思黯然。
毗陵东山
李绅（唐代）

昔人别馆淹留处，卜筑东山学谢家。丛桂半空摧枳棘，

曲池平尽隔烟霞。重开渔浦连天月，更种春园满地花。

依旧秋风还寂寞，数行衰柳宿啼鸦。
送楚人曹生义乌令
王世贞（明代）

美人御瑶舄，别我去长安。步草俱称植，栽花不让潘。

贤如楚令尹，秩是汉郎官。风物东阳近，声名西岘看。

人家稻禾足，公事酒杯宽。溪学郇公字，岩藏葛令丹。

松间案猿鹤，花底集鹓鸾。欲作临岐赠，冰壶秋月寒。